CELEX: 32011R0688
Language: sl
Date: 2011-07-18 00:00:00
Title: Izvedbena uredba Komisije (EU) št. 688/2011 z dne 18. julija 2011 glede odstopanja za leto 2011 od Uredbe (ES) št. 501/2008 z določitvijo dodatnega časovnega razporeda za predložitev in izbor programov informiranja in promocije za sveže sadje in zelenjavo na notranjem trgu ter v tretjih državah

19.7.2011   
            
            
               SL
            
            
               Uradni list Evropske unije
            
            
               L 188/6
            
         IZVEDBENA UREDBA KOMISIJE (EU) št. 688/2011
   z dne 18. julija 2011
   glede odstopanja za leto 2011 od Uredbe (ES) št. 501/2008 z določitvijo dodatnega časovnega razporeda za predložitev in izbor programov informiranja in promocije za sveže sadje in zelenjavo na notranjem trgu ter v tretjih državah
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 3/2008 z dne 17. decembra 2007 o ukrepih za informiranje o kmetijskih proizvodih in njihovo promocijo na notranjem trgu in v tretjih državah (1) ter zlasti člena 15 Uredbe,
   ob upoštevanju naslednjega:
   
               (1)
            
            
               V skladu s členom 3(1)(c) Uredbe (ES) št. 3/2008 se sektorji ali proizvodi, ki so lahko predmet ukrepov informiranja in promocije, ki se v celoti ali delno financirajo iz proračuna Unije, določijo ob upoštevanju zlasti potrebe po soočenju s posebnimi ali kratkoročnimi težavami v določenem sektorju.
            
         
               (2)
            
            
               V skladu s členom 3(2)(a) Uredbe (ES) št. 3/2008 so proizvodi, ki so lahko predmet ukrepov informiranja ali promocije, ki se v celoti ali delno financirajo iz proračuna Unije in izvedejo v tretjih državah, tisti proizvodi, za katere obstajajo izvozne možnosti ali nove možnosti prodaje, zlasti če se ne zahtevajo izvozna nadomestila.
            
         
               (3)
            
            
               Sektor svežega sadja in zelenjave je zajela kriza brez primerjave zaradi epidemije, ki jo je povzročila bakterija Escherichia coli. Zaradi epidemije se je močno omajalo zaupanje potrošnikov, kar se kaže v velikem upadu potrošnje. Zato je treba okrepiti zaupanje potrošnikov glede svežega sadja in zelenjave, ki se proizvajata v Uniji.
            
         
               (4)
            
            
               Upad zaupanja je prav tako povzročil hude gospodarske težave, ki bi lahko ogrozile gospodarsko preživetje številnih kmetijskih gospodarstev v sektorju svežega sadja in zelenjave v Uniji. Zato je treba povečati možnosti izvoza svežega sadja in zelenjave, ki se proizvajata v Uniji, v tretje države.
            
         
               (5)
            
            
               Pri tem je koristno sektorskim organizacijam v sektorju svežega sadja in zelenjave omogočiti, da zaprosijo za sofinanciranje Unije v skladu z Uredbo (ES) št. 3/2008 in da v ta namen v naslednjih tednih pristojnim nacionalnim organom predložijo v pregled programe informiranja in promocije, Komisija pa pred koncem tekočega leta sprejme programe, ki so bili izbrani. Ti programi bodo lahko predloženi zunaj letnega cikla sprejemanja programov in običajnega časovnega razporeda, ki ga v členih 8 in 11 določa Uredba (ES) št. 501/2008 Komisije z dne 5. junija 2008 o določitvi podrobnih pravil za uporabo Uredbe Sveta (ES) št. 3/2008 o ukrepih za informiranje o kmetijskih proizvodih in njihovo promocijo na notranjem trgu in v tretjih državah (2).
            
         
               (6)
            
            
               Zato je za programe informiranja in promocije za sveže sadje in zelenjavo, namenjena notranjemu trgu in tretjim državam, za leto 2011 treba odobriti odstopanje od Uredbe (ES) št. 501/2008.
            
         
               (7)
            
            
               Upravljalni odbor za skupno ureditev kmetijskih trgov ni izdal mnenja v roku, ki ga je določil njegov predsednik –
            
         SPREJELA NASLEDNJO UREDBO:
   Člen 1
   Za leto 2011 in ne glede na običajni letni časovni razpored iz druge alinee člena (8)(1) in odstavkov 1 in 3 člena 11 Uredbe (ES) št. 501/2008 se za programe informiranja in promocije za sveže sadje in zelenjavo, namenjena notranjemu trgu in tretjim državam, uporablja dodatni časovni razpored:
   
               (a)
            
            
               sektorske ali medpanožne organizacije, ki zastopajo sektor svežega sadja in zelenjave, lahko svoje programe državam članicam predložijo do 16. avgusta 2011;
            
         
               (b)
            
            
               države članice Komisiji pošljejo predhoden seznam izbranih programov najpozneje 15. septembra 2011;
            
         
               (c)
            
            
               Komisija najpozneje 15. novembra 2011 odloči, katere programe bo sofinancirala.
            
         Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. julija 2011
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 3, 5.1.2008, str. 1.
   
      (2)  UL L 147, 6.6.2008, str. 3.